V. АНАЛИЗА ЕФЕКАТА ЗАКОНА

1. Сагледавање постојећег стања.

1) Приказати постојеће стање у предметној области у складу са важећим правним оквиром.

Пореска управа Републике Србије је надлежна за утврђивање, контролу и наплату пореских прихода који представљају 80,7% укупних консолидованих јавних прихода и 91,0% укупних прихода од пореза и доприноса за обавезно социјално осигурање у Републици Србији. Приходи које администрира Пореска управа чине 75,5% укупних прихода и примања, односно 87,6% пореских прихода буџета Републике Србије.

Другим речима, од ефективности и ефикасности рада Пореске управе непосредно зависи стабилност јавних финансија Републике Србије и обим средстава расположивих за финансирање јавних расхода.

Са друге стране, указујемо да је почев од 1. јануара 2007. године почела фискална децентрализација у Републици Србији и примена Закона о финансирању локалне самоуправе (чланом 60. тог закона прописано је да јединица локалне самоуправе у целости утврђује, наплаћује и контролише изворне приходе јединица локалне самоуправе) када је одговорност за администрацију пореза на имовину пребачена са централног нивоа власти на локалне самоуправе. Ова промена је омогућила локалним властима да одређују пореске стопе у оквиру законских граница, чиме је показан потенцијал и назнака за побољшањем њихове фискалне аутономије.

Поред наведеног, изворни приходи остварени на њеној територији, укључујући порез на имовину (осим пореза на пренос апсолутних права и пореза на наслеђе и поклон) су и локалне административне и комуналне таксе, боравишне таксе, накнаде за коришћење јавних добара и концесионе накнаде, друге законске накнаде, приходи од новчаних казни и одузете имовинске користи из прекршајног поступка, приходи од давања у закуп непокретности и покретних ствари у својини Републике Србије које користи јединица локалне самоуправе или њени органи и организације, као и приходи од давања у закуп непокретности и покретних ствари у својини јединице локалне самоуправе.

С тим у вези, неопходно је прецизирање одредаба ЗПППА у смислу надлежности јединица локалних самоуправа и давањем у основи истих овлашћења у погледу јавних прихода које наплаћују, а које сходно ЗПППА има Пореска управа, тако да у односу на утврђивање, наплату и контролу јавних прихода наведени закони буду усаглашени.

Такође, као један од основних циљева трансформације Пореске управе је подизање нивоа квалитета података у Јединственом регистру пореских обвезника као потпуног, тачног и ажурног регистра, са одговарајућим подрегистрима, а у складу са најбољом међународном праксом.

Изменама Закона о пореском поступку и пореској администрацији у претходном периоду, створена је правна претпоставка за повезивање са одговарајућим регистрима у другим државним органима и институцијама, који су неопходни за редовно функционисање пореског органа, а све у циљу подизања ефикасности рада Пореске управе.

Циљ наведених измена закона је било креирање садржаја регистра пореских обвезника Пореске управе у складу са правцима и потребама новог пословног модела који обезбеђује аутоматизацију и дигитализацију поступка регистрације, односно обезбеђивање преузимање података из релевантних регистара које воде надлежна министарства, локална пореска администрација, Агенција за привредне регистре, Народна банка Србије, Републички геодетски завод и други органи, а у којима су садржани подаци од значаја за функцију Пореске управе, као и интеграцију регистра пореских обвезника са осталим основним пословним функцијама, односно аутоматско преузимање података из регистра пореских обвезника Пореске управе у свим поступцима које може покренути како Пореска управа, тако и порески обвезник.

Водећи рачуна да су поступци преузимања података Пореске управе из регистара које воде надлежни органи у току, постоји потреба да се одложи рок почетка примене одредаба Закона о пореском поступку и пореској администрацији, како би се створиле све техничке и информатичке могућности да се исте имплементирају у постојећи информациони систем Пореске управе. Одлагањем рока на предложени начин омогућило би се да се преузму сви неопходни подаци и евиденције од других органа, а што је од кључног значаја за имплементацију готовог комерцијалног софтверског решења, сређивање рачуноводствених и других евиденција Пореске управе, а у циљу повећања нивоа поштовања пореских прописа и повећања прихода буџета Републике Србије.

Предложене измене ЗПППА представљају део неопходних промена правног оквира који треба да омогући организацију и пословне процесе Пореске управе у складу са усвојеним начелима добре управе.

2) Да ли је уочен проблем у области и на коју циљну групу се односи? Представити узроке и последице проблема?

Уочени проблеми чије решавање одређује циљеве за доношење овог закона, њихови кључни узроци и најважније последице представљени су у наредној табели.

| Редни  број | Проблем | Узрок | Последице |
| --- | --- | --- | --- |

|  |  |  |  |
| --- | --- | --- | --- |
| 1. | Акумулирани ненаплатив дуг у пореском рачуноводству | Недовољно прецизне одредбе о основима престанка пореске обавезе и њиховом рачуноводственом третману | Нетачна слика стања у пореском рачуноводству и одлагање задатих рокова |

|  |  |  |  |
| --- | --- | --- | --- |
| 2. | Немогућност редовног периодичног преузимања података о од надлежних изворних органа | Одсуство правног основа за обраду података о физичким лицима за пореске сврхе у складу са прописима о заштити података о личности, као и међусобне сарадње органа | Непотпун обухват пореских обвезника у регистру пореских обвезника и одлагање задатих рокова |
| 3. | Неједнообразно поступање у истим материјално правним ситуацијама | Непрецизне и неусаглашене одредбе и правне празнине | Различит третман пореских обвезника у истој порескоправној ситуацији |
| 4. | Неусаглашеност одредаба са поступањем у пракси надлежних пореских органа јединица локалних самоуправа | Непрецизне и неусаглашене одредбе и правне празнине | Правна несигурност |

Са наведеним проблемима и њиховим последицама суочавају се и Пореска управа и порески обвезници. Наиме, наведени проблеми отежавају ефикасно спровођење пореских поступака Пореској управи, што пореским обвезницима повећава трошкове поштовања пореских прописа.

3) Да ли постоје неки други разлози за промену (интервенцију) у области у случају да није уочен проблем?

Дефинисани циљеви у развоју савремених пореских администрација, међу којима су дигитализација и аутоматизација процеса представљају кључне карактеристике развоја пословних процеса. Основна претпоставка за даљи напредак у дигитализацији, а затим и у аутоматизацији оних процеса који се могу аутоматизовати, јесу поуздане, тачне и ажурне евиденције, јасни прописи који се могу преточити у системска правила и ефикасна организација рада.

2. Утврђивање циља.

1. Који циљ је потребно постићи?

Кључни циљеви закона о изменама и допунама огледају се у:

- Прецизирању права и обавеза надлежних пореских органа јединица локалних самоуправа приликом утврђивања, наплате и контроле изворних јавних прихода који припадају тим јединицама локалних самоуправа у пореском поступку и примене одредаба ЗПППА;

* Правнотехничком усклађивању појединих одредаба ЗПППА како би се примена ЗПППА реализовала са што мање тумачења и на тај начин допринело бржем спровођењу пореског поступка;
* Усклађивању одредаба ЗПППА са одредбама Процедуре у вези са плаћањем доприноса, сагласно чл. 45г, 45д, 45ђ, 45ж и 45з Закона о доприносима за обавезно социјално осигурање и разменом података ради остваривања права из обавезног социјалног осигурања од 10. јуна 2025. године, којом је прописано да по основу пореских пријава ППП-ПД које су поднете до дана почетка примене ове процедуре, а у вези са којима до тада није покренут поступак контроле, као и по основу пореских пријава ППП-ПД које се поднесу након почетка примене ове процедуре, а за које Пореска управа спроведе поступак контроле након ступања на снагу ове Процедуре, размена података и плаћања доприноса, извршиће се на основу података из ППП-ПД које је исказао послодавац пре започињања поступка пореске контроле.

С обзиром на то да се на основу података које је исказао послодавац у пореским пријавама ППП-ПД врши уплата доприноса из буџета Републике Србије, да се подаци из тих пријава достављају Централном регистру обавезног социјалног осигурања (у даљем тексту: ЦРОСО) и надлежним фондовима, те да Фонд за пензијско и инвалидско осигурање на основу тих података, као и средстава уплаћених из буџета Републике Србије уписује стаж запосленима за које послодавци користе олакшице, потребно је прописати да у случају када се у поступку пореске контроле утврди да послодавац не испуњава услове за коришћење олакшица, средства која су уплаћена из буџета надлежним фондовима, укључујући и износ пореског ослобођења који је послодавац користио, уплати директно буџету Републике Србије;

* Прецизирању одредаба ЗПППА које се односе на законски основ за успостављање јасних правила за спровођење рачуноводствених промена у односу на природу и статус потраживања и одлагање у погледу рокова преузимања појединих података, отписа и одговарајућих књижења имајући у виду да не постоје све техничке и информатичке могућности да се наведене измене имплементирају у постојећи информациони систем Пореске управе.

Предложене измене и допуне ЗПППА ће непосредно утицати на унапређење, организацију и ефикасност рада Пореске управе, а тиме посредно и на пореске обвезнике којима ово унапређење доноси смањење трошкова поштовања пореских прописа и остваривања права из порескоправног односа скраћивањем времена потребног за спровођење поступака. При томе, користи од унапређења организације и ефикасности рада Пореске управе подједнако остварују сви порески обвезници који поштују пореске прописе без изузетака.

2) Да ли је циљ који се постиже доношењем прописа усклађен са циљевима важећих планских докумената и приоритетним циљевима Владе?

Брзе и непрекидне промене у технолошком, економском и друштвеном окружењу, међутим, захтевају од Пореске управе да стално прилагођава своје пословне процесе како би могла да одговори изазовима које ове промене доносе дајући свој пуни допринос стабилности јавних финансија, порескоправној сигурности пореског система и унапређењу услуга пореским обвезницима.

У том циљу, Влада усвојила је Програм трансформације Пореске управе за период 2021 – 2025. године (у даљем тексту: Програм трансформације) који представља наставак процеса реформе пореске администрације у Републици Србији започет пре више година усвајањем Програма трансформације.

Сврха Програма трансформације је да дефинише пут којим ће се доћи до остваривања коначног циља реформе Пореске управе, а то је стварање модерне и ефикасне институције која обезбеђује и има следећа својства:

1. Одрживе и предвидиве јавне финансије;

2. Пореска управа невидљива за пореског обвезника, а присутна и доступна на сваком месту, у сваком тренутку и пружа дигиталну услугу потпуно прилагођену пореском обвезнику;

3. Пореска управа интегрисана у природно, пословно окружење пореског обвезника.

У периоду 2021 – 2024. године, у склопу спровођења Програма трансформације, Пореска управа је спровела обимне активности у оквиру Пројекта модернизације Пореске управе (енг. Tax Administration Modernization Project - TAMP) који се финансира из кредита Светске банке. Између осталог, у оквиру овог пројекта, Пореска управа је усвојила

* нови општи пословни модел (НПМ), у октобру 2021. године,
* нови дизајн пословних процеса у складу са НПМ, у новембру 2022. године и
* план спровођења НПМ са акционим планом, у септембру 2023. године.

Начела на којима почива НПМ представљени су у наставку.

1. начело: **Порески обвезник је партнер Пореској управи –** Пореска управа сарађује са пореским обвезницима у спровођењу пореских прописа и пружа подршку пореским обвезницима у испуњавању њихових обавеза и остваривању права.
2. начело: **Заснованост на анализи ризика** – Стратешки циљеви и оперативни задаци засновани су на налазима анализе ризика.
3. начело: **Целовит поглед на процесе и њихову међузависност** – Свака активност је део неког процеса чији је ток у целини сагледан иако се активности које га чине могу одвијати у различитим функцијама. Препознате су све везе између процеса.
4. начело: **Целовит поглед на услугу** – Свака услуга је исход спровођења дефинисаног скупа активности једног или више процеса чије су карактеристике унапред одређене са корисницима услуга (из ПУРС, ПОБ и других).
5. начело: **Хијерархија циљева** - Циљеви појединачних активности изведени су из циљева процеса, односно услуге, а они из циљева Пореске управе, тако да се јасно може препознати веза између циља Пореске управе и циља појединачне активности.
6. начело: **Јасна задужења, одговорности и надлежности** - Сваки пословни процес, пројекат, услуга и податак имају одређеног носиоца, као и друге улоге које су потребне, са јасно дефинисаним надлежностима и линијом одговорности.
7. начело: **Управљање квалитетом** – За све процесе и активности које их чине и за све услуге, одређени су циљеви и показатељи учинка чијим се мерењем проверава оствареност циљева која представља мерило квалитета. Показатељи учинка обавезно садрже и димензију која мери квалитет из угла ПОБ.
8. начело: **Управљање подацима** – Управљање подацима је централизовано. За све врсте података одређени су власник и управитељи, скуп обавезних валидација и рокови ажурирања, начин обраде, чувања/складиштења и употребе, као и мере заштите како би се за све кориснике (укључујући и ПОБ) осигурала приступачност, поузданост и правовременост података, као и безбедност информација и заштита личних података
9. начело: **Дигитализација** – Сви процеси и услуге су дигитализовани.
10. начело: **Аутоматизација** – Све редовно понављајуће активности су аутоматизоване.
11. начело: **Документованост** – За сваки процес и услугу постоји једноставно доступан е-документ који садржи сврху, циљеве и задатке, податке о власнику процеса/услуге, опис припадајућих активности и поступка њиховог спровођења, дефинисане улазе, излазе, покретаче, учеснике (улоге), поделу одговорности и показатеље квалитета, начине њиховог мерења и циљне вредности.
12. начело: **Транспарентност** – Сви документи о процесима чији је резултат одређена обавеза или право ПОБ, као и о услугама које се пружају ПОБ су јавни и ПОБ доступни е-путем. ПОБ има право увида у сопствене податке и може га остварити на једноставан начин е-путем. Документи о организацији и резултатима рада ПУРС су јавни и доступни на Интернет страници ПУРС.

Увођење и примена новог пословног модела у складу са наведеним начелима подразумева свеобухватне промене начина пословања: од промене пословних процеса, ИКТ система и правног оквира, преко промене унутрашње организације и поделе рада, до промене пословне културе и правила пословног понашања.

Предложене измене ЗПППА представљају део неопходних промена правног оквира који треба да омогући организацију и пословне процесе Пореске управе у складу са наведеним начелима.

3) На основу ког показатеља учинка се утврђује да ли је дошло до постизања циља?

Документом којим је у оквиру спровођења Програма трансформације Пореска управа усвојила Нови пословни модел, међутим, утврђени су и квантификовани кључни показатељи за праћење успешности рада Пореске управе (1) смањење пореског јаза за 20%, у средњем року, (2) повећање задовољства пореских обвезника на преко 80% и (3) задржавање трошковне ефикасности Пореске управе око ЕУ просека (око 0,8% трошкова у наплати).

Неусвајање предложених измена значило би одустајање од Новог пословног модела што би извесно довело да се вредности прва два показатеља (порески јаз и задовољство пореских обвезника) крећу у смеру супротном од циљног.

4) Дефинисати извор провере и рокове за прикупљање података за праћење примене прописа.

Показатељи остваривања општег циља су величина пореског јаза, степен задовољства пореских обвезника и трошковна ефикасност Пореске управе. Они могу да почну да се примењују и пре увођења Новог пословног модела, јер представљају меру свих кључних исхода рада Пореске управе од значаја за општи циљ.

Неки од показатеља остваривања циљева дати су кроз:

* учешће угашеног дуга у укупном дугу који се води у пореском рачуноводству;
* учешће података о пореским обвезницима који се аутоматски периодично проверавају у укупном броју података који се могу мењати кроз време;

- просечно трајање поступка контроле, односно наплате у односу на време предвиђено стандардима квалитета.

Такође, припрема и почетак примене потребних методолошких упутстава и одговарајуће ИКТ подршке треба да обезбеде одрживост и доследно спровођење ових законских решења од надлежних организационих јединица Пореске управе.

3. Идентификовање опција.

1) Да ли је циљ могуће постићи применом „status quo” опције? Приказати последице примене „status quo” опције.

„Status quo” опција није разматрана, имајући у виду да је неопходно решити проблеме због којих се закон мења.

Будући да се овим законом уређују порески поступак, како би се у процесном смислу допринело остваривању мера фискалне политике које се уређују материјалним пореским прописима, обрачун ефеката на бази измена и допуна ЗПППА није могуће прецизно квантитативно исказати.

Постоји неколико кључних ефеката предложених промена у смислу јачања правне сигурности успостављањем јасних правила и прецизирањем појмова и поступака који осигуравају једнообразност у поступању Пореске управе чиме се унапређују услови пословања пореских обвезника обезбеђујући извесност последица одређене порескоправне ситуације, на који начин се отклања неизвесност која се јавља као последица неусаглашености у укупном правном оквиру за пословање.

2) Да ли је циљ могуће постићи искључиво применом подстицајних, информативно-едукативних, институционално-управљачких или мера за обезбеђивање добара и услуга, без доношења новог или измене постојећег прописа?

Имајући у виду предложене измене (усаглашавање одредаба и правнотехничко уређивање одредаба ЗПППА) није могуће постизање циља кроз примену подстицајних, информативно-едукативних, институционално-управљачких или мера за обезбеђивање добара и услуга, а без промене регулаторног оквира.

3) Које су кључне промене које се прописом предлажу ради постизања циља?

Друштвена вредност коју својим доследним ефикасним и стручним пословањем ствара Пореска управа је поверење и поштовање од стране пореских обвезника и опште јавности, не само као израз односа према њој као организацији, већ и према укупном пореском систему и држави у целини.

С тим у вези кључне промене које се прописом предлажу ради постизања циља огледају се у прецизирању права и обавеза надлежних пореских органа јединица локалних самоуправа приликом утврђивања, наплате и контроле изворних јавних прихода који припадају тим јединицама локалних самоуправа у пореском поступку и примене одредаба ЗПППА, правнотехничком усклађивању појединих одредаба ЗПППА како би се примена ЗПППА реализовала са што мање тумачења и на тај начин допринело бржем спровођењу пореског поступка, као и прецизирању одредаба ЗПППА које се односе на законски основ за успостављање јасних правила за спровођење рачуноводствених промена у односу на природу и статус потраживања и одлагање у погледу рокова преузимања појединих података, отписа и одговарајућих рачуноводствених књижења имајући у виду да не постоје све техничке и информатичке могућности да се наведене измене имплементирају у постојећи информациони систем Пореске управе.

4) Које опције су разматране приликом израде прописа и навести разлоге због којих се од њих одустало?

Не постоје алтернативне мере за остварење циља имајући у виду да су предложена решења нормативна материја тако да нема могућности да се циљеви који се желе постићи реше без доношења закона. Измена регулаторног оквира је основни услов који је потребно да буде испуњен како би се омогућило стварање адекватне подршке за постизање жељених циљева.

5) Која је међународна упоредна пракса у регулисању области?

Дефинисани циљеви и начела НПМ су у потпуности у складу са кретањима у развоју савремених пореских администрација, међу којима су дигитализација и аутоматизација процеса кључне карактеристике развоја пословних процеса. Значајан број пореских администрација успешно је спровео и значајно одмакао у овом развоју. Основна претпоставка за даљи напредак у дигитализацији, а затим и у аутоматизацији оних процеса који се могу аутоматизовати, јесу поуздане, тачне и ажурне евиденције, јасни прописи који се могу преточити у системска правила и ефикасна организација рада.

Предложене измене и допуне ЗПППА стварају ове основне претпоставке, а њихово спровођење омогућиће даљи напредак у трансформацији Пореске управе у савремену пореску администрацију која је ослонац стабилности јавних финансија и значајна подршка пореским обвезницима у поштовању пореских прописа и остваривању њихових права.

4. Анализа економских ефеката

1) Да ли се предложеним решењима прописа уводи нови, укида или мења постојећи административни поступак и/или административни захтев за привредне субјекте и који су позитивни ефекти овог решења? Да ли предложена решења утичу на повећање или умањење административних трошкова и колико износи повећање или умањење административних трошкова које сноси привредни субјект?

Предложеним решењима прописа се не уводи нови, нити се укида или мења постојећи административни поступак. Предложене измене и допуне ЗПППА треба да смање трошкове поштовања пореских прописа свим пореским обвезницима, грађанима и привреди, кроз смањење времена потребног за спровођење поступка, односно проверу испуњености услова за решавање по захтевима пореских обвезника.

Имајући у виду да је преузимање података и евиденција од других органа у току, што је од кључног значаја за сређивање рачуноводствених евиденција Пореске управе у складу са чланом 38. Закона о пореском поступку и пореској администрацији („Службени гласник РС”, број 94/24) указујемо да Пореска управа располаже подацима да би требало да донесе око 2.200.000 решења којима би се извршио отпис дуга, односно преплате у износу до 100 динара, код активних пореских обвезника – физичких лица, при чему трошкови доношења и достављања решења значајно превазилазе износ дуга и преплате који би требало отписати, из ког разлога се предлаже отпис ових обавеза на основу записника.

2) Да ли се предложеним решењима прописа уводи нова, мења или укида постојећа финансијска обавеза за привредне субјекте? Који су позитивни ефекти увођења нове, измена или укидања обавезе?

Предложеним решењима прописа не уводи се нова, нити се мења или укида постојећа финансијска обавеза за привредне субјекте.

3) Да ли се предложеним решењима прописа уводи нова, мења или укида постојећа обавеза која утиче на повећање или умањење трошкова производње и/или пружања услуга које

сноси привредни субјект? Колико износи повећање или умањење ових трошкова? Да ли се обавеза може испунити на домаћем тржишту и да ли је рок за испуњење обавезе примерен? Који су позитивни ефекти увођења нове, измена или укидања обавезе?

Предложеним решењима прописа не уводи се нова, не мења се и не укида се постојећа обавеза која утиче на повећање или умањење трошкова производње и/или пружања услуга које

сноси привредни субјект.

4) На који начин ће предложена решења прописа утицати на конкурентност привредних субјеката на домаћем и иностраном тржишту?

Предложена решења прописа не утичу на конкурентност привредних субјеката на домаћем и иностраном тржишту.

5) На који начин ће предложена решења прописа утицати на конкуренцију?

Предложена решења прописа не утичу на конкурентност привредних субјеката.

6) На који начин ће предложена решења прописа утицати на микро, мале и средње привредне субјекте (ММСП)?

Предложена решења прописа не утичу на привредне субјекте различите величине (микро, мале, средње, велике).

5. Анализа ефеката на друштво.

1) Да ли се предложеним решењима прописа уводи нови, укида или мења постојећи административни поступак за грађане и који су позитивни ефекти овог решења? Да ли предложена решења прописа утичу на повећање или умањење административних трошкова и колико износи повећање или умањење административних трошкова које сносе грађани?

2) Да ли се предложеним решењима прописа уводи нова, мења или укида постојећа финансијска обавеза за грађане?

Предложеним решењима прописа не уводи се нова, нити се мења или укида постојећа финансијска обавеза за грађане.

3) Да ли се предложеним решењима прописа уводи нова, мења или укида постојећа обавеза која утиче на трошкове живота?

Предложеним решењима прописа не уводи се нова, нити се мења или укида постојећа обавеза која утиче на трошкове живота.

4) На који начин предложена решења прописа утичу на доступност, квалитет и цене роба и услуга од значаја за животни стандард становништва?

Предложена решења прописа не утичу на доступност, квалитет и цене роба и услуга од значаја за животни стандард становништва.

5) На који начин предложена решења прописа утичу на тржиште рада, запошљавање, услове за рад и синдикално удруживање?

Предложена решења прописа не утичу на тржиште рада, запошљавање, услове за рад и синдикално удруживање.

6) На који начин предложена решења прописа утичу на здравље људи?

Предложена решења прописа не утичу на здравље људи.

7) На који начин предложена решења прописа утичу на обим остваривања права на правично суђење, приступачност јавним површинама и објектима и приступ информацијама? На који начин предложена решења утичу на квалитет и доступност јавних услуга, услуга система социјалне заштите, система здравствене заштите и система образовања, као и и других јавних услуга, нарочито у контексту заштите и унапређења права припадника осетљивих друштвених група?

Предложена решења прописа не утичу на обим остваривања права на правично суђење, приступачност јавним површинама и објектима и приступ информацијама.

8) На који начин предложена решења прописа утичу на доступност културних садржаја и очување културног наслеђа?

Предложена решења прописа не утичу на доступност културних садржаја и очување културног наслеђа.

9) Да ли предложена решења прописа имају различите ефекте на жене и мушкарце, тј. родну равноправност? Описати те ефекте. Да ли пропис повећава или умањује родну равноправност? Које мере су предвиђене за ублажавања потенцијалних негативних ефеката прописа на родну равноправност?

Предложена решења прописа немају различите ефекте на жене и мушкарце, тј. родну равноправност, већ се подједнако односе и на жене и на мушкарце.

6. Анализа ефеката на животну средину и климатске промене.

1) На који начин предложена решења прописа утичи на животну средину?

Предложена решења прописа не утичу на животну средину.

7. Анализа управљачких ефеката.

1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?

Предложеним изменама ЗПППА, између осталог, предвиђено је спровођење једнократног сређивања евиденција у пореском рачуноводству и регистру пореских обвезника у крајњем року до краја 2027. године. Поред сарадње надлежних органа за прописане регистре са надлежним пореским органима, у овом периоду предвиђа се и припрема и почетак примене потребних методолошких упутстава и одговарајуће ИКТ подршке који треба да обезбеде одрживост и доследно спровођење ових законских решења од стране надлежних организационих јединица Пореске управе.

2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?

Једна од стратешких иницијатива наведена у Програму трансформације односи се на нужност развоја кадровских капацитета Пореске управе. У том делу Програма трансформације наведено је следеће:

„Изазови који стоје у наредном периоду пред Пореском управом у делу управљања људским ресурсима захтевају развој стратешког управљања људским ресурсима која треба у пракси да представља конкретан скуп мера и активности који ће обезбедити ефикасне процесе запошљавања већег броја државних службеника (кроз механизам доношења Годишњег кадровског плана), стручно усавршавање и брзо увођење у посао новозапослених, прераспоређивање запослених у складу са променама организационе структуре Пореске управе кроз механизам доношења Годишњег кадровског плана, задржавање најквалитетнијих запослених у Пореској управи и сл.”

Чињеница је да је кључан изазов за спровођење целог Програма трансформације управо превазилажење постојећег ограничења у расположивости људских ресурса.

Спровођење предложених промена ЗПППА, међутим, могуће је уз постојеће капацитете Пореске управе.

3) На који начин предложена решења прописа утичу на ефикасност, одговорност и транспарентност рада органа, односно организација који врше јавна овлашћења надлежних за примену прописа?

Предложене измене ЗПППА којима се, између осталог, прецизирају и усаглашавају његове одредбе, како унутар самог ЗПППА тако и са другим законима, те попуњавају правне празнине и дефинишу јасна правила повећавају и одговорност и транспарентност рада Пореске управе, која у погледу права и обавеза из порескоправног односа примењује одредбе закона и других прописа сагласно начелу законитости.

4) На који начин предложена решења прописа утичу на владавину права?

Предложеним решењима прописа повећава се правна сигурност пореских обвезника. Дефинисањем јасних правила доприноси се већој правној сигурности пореских обвезника и извесности у погледу елемената и исхода порескоправног односа.

8. Анализа финансијских ефеката.

1) Колико износе јавни расходи примене прописа и из којих извора финансирања ће се обезбедити средства?

За спровођење дела предложених измена и допуна ЗПППА није потребно обезбедити додатна средства у буџету Републике Србије.

Део неопходних средстава за спровођење предложеног закона обезбедиће се прерасподелом постојећег буџета Пореске управе.

2) Какве ће ефекте предложена решења прописа имати на јавне приходе и расходе?

Предложене измене и допуне ЗПППА стварају правне претпоставке за даље унапређење пословања Пореске управе, а тиме и за повећање јавних прихода кроз смањење пореског јаза уз повећање квалитета услуга пореским обвезницима. С друге стране, оне у средњем и дугом року не утичу на јавне расходе.

9. Анализа ризика.

1) Навести кључне ризике за примену прописа. Које мере ће бити предузете како би се смањила вероватноћа настанка ризичних догађаја, односно умањили њихови ефекти и које мере ће бити предузете уколико се ризик оствари?

Ризик могу представљати неадекватни рокови за спровођење активности које претходе примени прописа, односно отежана сарадња органа који обезбеђују преузимање података из релевантних регистара. Превазилажење ризика састоји се у стварању техничких и информатичких претпоставки да се наведене измене имплементирају у постојећи информациони систем Пореске управе, односно припрема и почетак примене потребних методолошких упутстава и одговарајуће ИКТ подршке који треба да обезбеде одрживост и доследно спровођење ових законских решења од надлежних организационих јединица Пореске управе.