О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

1. РАЗЛОЗИ ЗА ДОНОШЕЊЕ ЗАКОНА

* *Проблеми које овај закон треба да реши, односно циљеви који се овим законом постижу*

Кључни циљеви Предлога закона о изменама и допунама Закона о пореском поступку и пореској администрацији (у даљем тексту: Предлог закона) којим се врше измене и допуне одредаба Закона о пореском поступку и пореској администрацији („Службени гласник РСˮ, бр. 80/02, 84/02 - исправка, 23/03 - исправка, 70/03,55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16, 30/18, 95/18, 86/19, 144/20, 96/21, 138/22 и 94/24 - у даљем тексту: ЗПППА) састоје се у прецизирању и правнотехничком усаглашавању норми, како би се примена ЗПППА реализовала са што мање тумачења, а тиме и ефикасније и доследније спроводио порески поступак.

Разлози за доношење овог закона и неопходност прецизирања, односно правнотехничког усаглашавања одредаба ЗПППА огледају се у:

* Прецизирању права и обавеза надлежних пореских органа јединица локалних самоуправа приликом утврђивања, наплате и контроле изворних јавних прихода који припадају тим јединицама локалних самоуправа у пореском поступку и примене одредаба ЗПППА.

Наиме, надлежни порески органи у поступку утврђивања, наплате и контроле изворних јавних прихода јединица локалне самоуправе и споредних пореских давања по тим основама, као и код подношења захтева за покретање прекршајног поступка за пореске прекршаје надлежном прекршајном суду, имају иста права и обавезе које по ЗПППА има Пореска управа, осим права и обавеза које су у искључивој надлежности Пореске управе и не односе се на рад надлежних пореских органа јединица локалних самоуправа (примера ради, идентификација и регистрација пореских обвезника; процена пореске основице методом парификације и методом унакрсне процене, откривање пореских кривичних дела и др.), те је у том смислу, неопходно додатно прецизирати делокруг надлежности пореских органа јединица локалних самоуправа (између осталог, прецизирају се одредбе у вези са прописивањем на којој огласној табли и интернет страни локална пореска администрација објављује оглас о продаји непокретности која се налази на територији те јединице локалне самоуправе, затим се уређује које лице утврђује продају непокретности непосредном погодбом у јединицама локалне самоуправе).

* Правнотехничком усклађивању појединих одредаба ЗПППА како би се примена ЗПППА реализовала са што мање тумачења и на тај начин допринело бржем спровођењу пореског поступка.
* Прецизирању одредаба ЗПППА које се односе на законски основ за успостављање јасних правила за спровођење рачуноводствених промена у односу на природу и статус потраживања и одлагање у погледу рокова преузимања појединих података, отписа и одговарајућих рачуноводствених књижења имајући у виду да не постоје све техничке и информатичке могућности да се наведене измене имплементирају у постојећи информациони систем Пореске управе.

Циљ прецизирања одредаба о престанку пореске обавезе и повезаним институтима је да омогући Пореској управи предузимање адекватних мера наплате у односу на конкретне дуговане порезе и лица која су у складу са законом одговорна за испуњење пореских обавеза, као и искњижавање из пореских евиденција пореских потраживања за која је престало право или наступила фактичка немогућност Пореске управе да их наплаћује.

Изменама Закона о пореском поступку и пореској администрацији у претходном периоду, створена је правна претпоставка за повезивање Пореске управе са одговарајућим регистрима у другим државним органима и институцијама, који су неопходни за редовно функционисање пореских органа, а све у циљу подизања ефикасности рада Пореске управе.

Циљ наведених измена закона је креирање садржаја регистра пореских обвезника Пореске управе у складу са правцима и потребама новог пословног модела који обезбеђује аутоматизацију и дигитализацију поступка регистрације, односно обезбеђивање преузимање података из релевантних регистара које воде надлежна министарства, локална пореска администрација, Агенција за привредне регистре, Народна банка Србије, Републички геодетски завод и други органи, а у којима су садржани подаци од значаја за функцију Пореске управе, као и интеграцију регистра пореских обвезника са осталим основним пословним функцијама, односно аутоматско преузимање података из регистра пореских обвезника Пореске управе у свим поступцима које може покренути како Пореска управа, тако и порески обвезник.

Наведене измене предлажу се, водећи рачуна да су поступци преузимања података из регистара које воде надлежни органи у току, те постоји потреба да се одложи рок почетка примене, како би се створиле све техничке и информатичке могућности да се исте имплементирају у постојећи информациони систем Пореске управе. Одлагањем рока на предложени начин омогућило би Пореској управи да преузме све неопходне податке и евиденције од других органа, а што је од кључног значаја за имплементацију готовог комерцијалног софтверског решења, сређивање рачуноводствених и других евиденција Пореске управе, а у циљу повећања нивоа поштовања пореских прописа.

* *Разматране могућности да се проблеми реше и без доношења закона*

Имајући у виду да је реч о пореском поступку и правима и обавезама како пореских обвезника, тако и надлежних пореских органа (Пореске управе и надлежних пореских органа јединаца локалних самоуправа) који су уређени ЗПППА, следи да се измене и допуне правила пореског поступка могу вршити само законом.

Према томе, како материја која се уређује ЗПППА спада у законодавну регулативу, није разматрано, нити је било основа за разматрање њеног уређења другим законом или подзаконским актом.

* *Зашто је доношење закона најбољи начин за решавање проблема*

Уређивањем ове материје законом даје се допринос правној сигурности и обезбеђује транспарентност у вођењу пореске политике.

Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

1. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

− У чл. 1-3. Предлога закона – врши се правнотехничко усклађивање са правима и обавезама јединица локалних самоуправа, тако што у члану 1. Закона о изменама и допунама - члан 2а став 2. тачка 6) ЗПППА се допуњује активностима из члана 160. ЗПППА које се не односе на рад и надлежности локалне пореске администрације као организационог дела јединица локалне самоуправе и то активностима наведеним под тачком: 3а, 11, 11а,11в, 15, као и члана 162а ЗПППА.

У члану 2. Предлога закона − допуњује се одредба члана 108. став 3. ЗПППА, тако што се прописује на којој огласној табли и интернет страни локална пореска администрација објављује оглас о продаји непокретности. Локална пореска администрација може да врши принудну наплату на непокретности која се налази на територији њене јединице локалне самоуправе, па би требало уредити на чијој огласној табли објављује оглас о продаји непокретности у наведеним случајевима.

У члану 3. Предлога закона – врши се допуна члана 110. став 1. ЗПППА тако што се прописује да продају непокретности непосредном погодбом у јединицама локалне самоуправе одређује градоначелник, односно председник општине, односно лице које он овласти, јединице локалне самоуправе.

− У чл. 4-6. Предлога закона – врши се допуна члана 129. ЗПППА, тако што се новим ставом 5. овог члана прописује да у случају пореских контрола у погледу испуњености услова за коришћење пореских олакшица у којима је утврђено да послодавац не испуњава услове за коришћење истих, Пореска управа решењем налаже послодавцу да уплати порез, као и доприносе за обавезно социјално осигурање који су првобитно плаћени из буџета Републике Србије, без налагања подношења измењене пореске пријаве у којој се отклањају утврђене неправилности.

На овај начин, врши се усклађивање одредаба ЗПППА са одредбама Процедуре у вези са плаћањем доприноса сагласно чл. 45г, 45д, 45ђ, 45ж и 45з Закона о доприносима за обавезно социјално осигурање и разменом података ради остваривања права из обавезног социјалног осигурања у случајевима када се утврди да послодавац не испуњава услове за коришћење прописаних олакшица.

С обзиром на то да се на основу података које је исказао послодавац у пореским пријавама ППП-ПД врши уплата доприноса за обавезно социјално осигурање из буџета Републике Србије, да се подаци из тих пријава достављају Централном регистру обавезног социјалног осигурања (у даљем тексту: ЦРОСО) и надлежним фондовима, те да Фонд за пензијско и инвалидско осигурање на основу тих података, као и средстава уплаћених из буџета Републике Србије уписује стаж запосленима за које послодавци користе олакшице, потребно је прописати да у случају када се у поступку пореске контроле утврди да послодавац не испуњава услове за коришћење олакшица, средства која су уплаћена из буџета надлежним фондовима, укључујући и износ пореског ослобођења који је послодавац користио, уплати директно буџету Републике Србије.

У чл. 5. и 6. Предлога закона − врши се правнотехничко усклађивање одредаба чл. 179. и 180. ЗПППА са одредбама члана 89. ЗПППА.

− У чл. 7-9. Предлога закона − врши се прецизирање одредаба чл. 38, 39. и 41. Закона о изменама и допунама Закона о пореском поступку и пореској администрацији („Службени гласник РС”, број 94/24) из разлога што су поступци преузимања података из регистара које воде надлежни органи у току, постоји потреба да се одложи рок почетка примене Закона о пореском поступку и пореској администрацији, како би се створиле све техничке и информатичке могућности да се исте имплементирају у постојећи информациони систем Пореске управе. Одлагањем рока на предложени начин омогућило би се да се преузму сви неопходни подаци и евиденције од других органа, а што је од кључног значаја за имплементацију готовог комерцијалног софтверског решења, сређивање рачуноводствених и других евиденција Пореске управе.

У члану 10. Предлога закона – уређују се завршне одредбе за примену овог закона. Предлаже се да овај закон ступи на снагу осмог дана од дана објављивања.

1. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.